अंतरराष्ट्रीय क्रिकेट परिषद (आईसीसी) ने दक्षिण अफ्रीका और भारत के बीच ग्रीन पार्क में खेले गए तीसरे टेस्ट में खराब पिच पर आंख तरेरते हुए भारतीय क्रिकेट कंट्रोल बोर्ड (बीसीसीआई) को चेतावनी दी है। आईसीसी ने कहा कि बीसीसीआई को ग्रीन पार्क में इस तरह की घटना दोबारा नहीं होने के लिए कार्रवाई करनी चाहिए। बीसीसीआई ने चेतावनी के बारे में जानकारी देते हुए बताया कि कानपुर की पिच को बेहतर बनाने के लिए हरसंभव उपाय किए जाएंगे ताकि वहां भविष्य में होने वाले अंतरराष्ट्रीय मैच सही तरीके से हों। बीसीसीआई के पिच सलाहकार दलजीत सिंह को इस प्रक्रिया में मदद करने को कहा गया है। बीसीसीआई के सचिव निरंजन शाह ने कहा, ‘मैं आईसीसी की अनुशंसा के लिए उसका धन्यवाद करता हूं। मैं सभी को यह भरोसा दिलाता हूं कि ग्रीन पार्क में ऐसा दोबारा नहीं होगा।’ भारत ने दक्षिण अफ्रीका से ग्रीन पार्क टेस्ट जीतकर सीरीज में 1-1 से बराबरी कर ली थी। इस मैच का फैसला महज तीन दिन में ही हो गया था तथा इस पर पूरे क्रिकेट जगत में जबर्दस्त हो हल्ला मचा था। मैच के बाद मैच रेफरी रोशन महानामा ने पिच की गुणवत्ता को लेकर चिंता जताई थी और इसकी शिकायत आईसीसी को भेज दी थी। दक्षिण अफ्रीकी कोच मिकी आर्थर ने भी पिच को दुनिया की सबसे खराब पिच करार दिया था। आईसीसी ने बीसीसीआई को पिच के बारे में स्थिति साफ करने को कहा था।